Ilustroval Nikolai Renger

SHERLOCK JUNIOR

a medveď v Londýne

Čítaj a uč sa angličtinu

Ukážka z elektronickej knihy

Copyright © Fischer Kinder und Jugendbuchverlag GmbH, Frankfurt am Main 2017

Translation © Branislav Kočan, 2020

Slovak edition © Vydavateľstvo SLOVART, spol. s r. o., 2020

Všetky práva vyhradené. Žiadna časť tejto knihy sa nesmie reprodukovať ani šíriť v akejkoľvek forme alebo akýmikoľvek prostriedkami, či už elektronickými, alebo mechanickými, vo forme fotokópií či nahrávok, respektíve prostredníctvom súčasného alebo budúceho informačného systému bez predchádzajúceho písomného súhlasu vydavateľa.

SHERLOCK JUNIOR

A MEDVEĎ V LONDÝNE

Z nemeckého originálu: Sherlock Junior und der Bär von London, ktorý vyšiel vo vydavateľstve Fischer Kinder und Jugendbuchverlag GmbH, Frankfurt am Main v roku 2017, preložil Branislav Kočan.

Zodpovedná redaktorka Jana Lučeničová

Editorka Katarína Škorupová

Sadzba Alias Press, s r. o., Bratislava

Tlač FINIDR, s. r. o., Český Těšín

Cena uvedená na obálke knihy je nezáväzným odporúčaním pre konečných predajcov.

ISBN 978-80-556-4474-5

10 9 8 7 6 5 4 3 2 1

www.slovart.sk

Vytvorenie elektronickej verzie Dibuk, s. r. o., 2020

Tip:

Všetky anglické slová a vety si môžeš vypočuť na www.duden-leseprofi.de /Sherlock-Bär

VOLÁM SA SHERLOCK

Saturday afternoon. Strašidelné sobotňajšie londýnske popoludnie. Mesto sa ponorilo do hmly. Nevidno ani na tri metre. Do takého počasia by človek ani psa nevyhnal.

Napriek tomu sa ulicami ženie štíhly chlapec so zvláštnou károvanou čiapkou na hlave. Dolu pri Temži odbíja Big Ben, najťažší zvon Palace of Westminster, piatu hodinu.

Chlapec potichu zanadáva.

Mešká. Našťastie to už nemá ďaleko.

Vtom sa z jedného okna nablízku ozve hrozivý výkrik:

„Help!“

Pomoc? Znie to desivo! Chlapec pridá do kroku.

Na rohu ulice však do niekoho znenazdajky narazí.

Spadne na zem. Na zemi pristane aj ten druhý.

„Hej, dávaj pozor!“ frfle chlapec.

Musí byť v jeho veku, aj keď je omnoho menší.

„Moje okuliare!“ narieka. „Aspoň mi ich pomôž nájsť, bez nich som takmer slepý.“

Chlapec s károvanou čiapkou ich hneď nájde. Vtom jeho pozornosť upúta kniha na zemi. So záujmom si ju prezerá. Nadpis znie: Murder in the Dark. Vražda v temnote. Zapíska si pomedzi zuby.

„Do you like crime stories?“ spýta sa prekvapene.

Menší chlapec si nasadí okuliare a prikývne. „Samozrejme, že mám rád detektívky.“

Väčší chlapec zrazu dostane nápad.

Potrasie svojmu novému známemu rukou.

„My name is Sherlock Holmes,“ usmeje sa.

„Ty sa voláš Sherlock Holmes?“ čuduje sa fanúšik kriminálnych príbehov. „Ale...“

„Yes, exactly. Sherlock Holmes. Like the famous detective.“

Sherlock si napraví čiapku a hrdo vyhlási, že je priamym potomkom tohto slávneho detektíva.

„Fíha...“ čuduje sa druhý chlapec. „Neviem, čo na to povedať. Ja som Walter. Jednoducho Walter. Som z Berlína.“

Vtom sa im nad hlavami znova ozve škripľavý výkrik:

„Help! Help!“ vychádza z domu pred nimi.

Z prvého poschodia? Je tam vyklopené okno. Za ním tma.

Walter sa strhne.

„Deje sa tam niečo strašné!“ zašepká zhrozene. No neutečie. Sherlock Holmes sa uškrnie. Walter sa mu páči. Čo keby ho vyskúšal?

Nenútene navrhne zistiť, čo je vo veci.

Walter ho chytí za rukáv.

„Privolajme radšej nejakého policajta,“ povie vystrašene.

„A bobby?“ Sherlocka to veľmi nenadchlo.

„Áno! Ak sú to lupiči, majú zaiste pištole a nože!“

„Pistols and knives?“ čuduje sa Sherlock.

„Let’s hurry up then!“

Rozbehnú sa.

Hrozivý výkrik sa totiž ozve do tretice:

„I’m all alone!“

„Nie, už nie si sám! Hneď sme pri tebe!“ vyhlási odhodlane Walter.

Sherlock vytiahne z vrecka zväzok kľúčov.

„I have a picklock!“ oznámi.

Fíha. Walter už počul, že s pakľúčom sa človek dostane takmer všade.

„You’re too late!“ narieka hlas nad nimi.

Naozaj prichádzame neskoro? Walterovi prebehne mráz po chrbte. Neznáša pohľad na krv.

Sherlock šmátra pakľúčom v zámku. Dvere sa naozaj otvoria. Na chodbe vládne ľadová zima.

„Let’s go in!“ zavelí Sherlock rozhodne.

Naozaj chce ísť dovnútra... Walter preglgne.

Vôbec sa mu to nepáči.

Rýchlo zažne svetlo.

Ozve sa Pop! – žiarovka praskne.

Sherlock sa vydá schodiskom na prvé poschodie. Schody hrôzostrašne vŕzgajú.

„Be careful!“ ozve sa znova hlas.

„To vieš, že si dávame pozor,“ zamrmle Walter.

Je taký opatrný, že pre istotu sa ani nehne z miesta.

„Come on!“ pobáda ho Sherlock. „I’m with you.“

Upokojí sa, keď ho Walter nasleduje.

Sherlock na poschodí načúva za dverami.

„I’m here!“ zachripí hlas.

„I’m going inside now,“ vyhlási odhodlane Sherlock, strčí pakľúč do zámku a naozaj chce vkročiť dnu.

Dvere vŕzgajú ako veko od truhly. Vyvalí sa stuchnutý vzduch. „Like old cheese,“ zahundre Sherlock zhnusene.

Zápach starého syra ovalí aj Waltera.

„I’m here!“ zachrapčí hlas.

Byt je preplnený najrôznejšími predmetmi z celého sveta.

„Mne sa to vôbec nepáči,“ hundre Walter.

Čo tu vôbec hľadajú?

Sherlock prejde po špičkách po úzkej chodbe. Obzerá sa okolo seba. Walter ho nasleduje.

„Good morning!“ ozve sa znova hlas, tentoraz celkom priateľsky.

„Dobré ráno? Tu niekoho museli poriadne ovaliť po hlave,“ pomyslí si Walter. Veď je už takmer večer.

„Vychádza to z tej izby napravo,“ uvažuje.

Sherlock sa zasmeje a vojde do izby. S Walterom je celkom spokojný.

Koniec ukážky

Table of Contents

Titulná strana

Tiráž

VOLÁM SA SHERLOCK